क्रिकेट मैच के दौरान गेंद लगने से किशोर की मौत  
उत्तर प्रदेश के शाहजहांपुर जिले में एक अजीबोगरीब घटनाक्रम में क्रिकेट मैच के दौरान एक किशोर दर्शक के पेट में गेंद लगने के बाद उसकी मौत हो गई।
उत्तर प्रदेश के शाहजहांपुर जिले में एक अजीबोगरीब घटनाक्रम में क्रिकेट मैच के दौरान एक किशोर दर्शक के पेट में गेंद लगने के बाद उसकी मौत हो गई। हादसा उस समय हुआ जब 12 वर्षीय मोहम्मद अजीम मंगलवार शाम अपने गांव नगलानाथ स्थित प्राथमिक विद्यालय के मैदान में हो रहा क्रिकेट मैच देख रहा था।  स्थानीय थाना प्रभारी एमएम खान ने बुधवार को संवाददाताओं को बताया कि प्रत्यक्षदर्शियों के मुताबिक टेनिस गेंद लगने के बाद किशोर बेहोश होकर जमीन पर गिर गया और अस्पताल ले जाने से पहले ही उसकी मौत हो गई।  खान ने बताया कि घटना एक दुर्भाग्यपूर्ण हादसा प्रतीत हो रही है। मामले की जांच की जा रही है। खान ने कहा कि किशोर के शव को पोस्टमार्टम के लिए भेज दिया गया है।